Folketing
2008-05-06

I stedet for at rende rundt som en anden pessimist og sige, at det også er grimt, at regeringen er så uvillig, at man ikke kan få noget som helst igennem og nu skal vi snart have et topmøde, hvor det bliver skændigt for Danmark, kunne man jo vælge den modsatte tilgang til det og sige: Hvor er det bragende godt, at vi er det land blandt 27 europæiske lande, som har den allermest effektive kulafbrænding; hvor er det godt, at vi er det land, som virkelig kan gå foran med faklen i hånden og sige, at sådan skal man afbrænde kul. Det ville jo være det logiske, samtidig med at man indrømmede, at vi er afhængige af kul. Det er da helt klart, at vi på sigt skal have en vedvarende energiform, som er konkurrencedygtig med de fossile brændselskilder - det er helt klart - men vi har den ikke i dag.